Nisibis 26
author: Ephrem the Syrian
created: mid-4th century
source date: 1961
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ (http://creativecommons.org/licenses/by/4.0/)

Nisibis XXVI

[ܒ ܒܰܪ ܩܳܠܶܗ]

1

----- -----
----- -----
ܕܒܳܟ ܐܰܪܓܙܽܘܢܳܝ ܒܳܟ ܬܽܘܒ ܡܶܫܟܚܺܝܢ ܡܪܰܥܶܝܢ ܠܺܝ

2

ܘܶܐܗܘܶܐ ܡܟܰܠܰܠܬܳܐ ܟܢܺܝܟܳܬܳܐ ܘܡܰܟܢܺܝܬܳܐ
ܕܰܒܢܶܝ̈ܗ ܒܓܰܘ ܥܽܘܒܳܗ̇ ܣܢܳܐܝ̈ܶܗ̇ ܠܒܰܪ ܡܶܢܳܗ̇
ܕܰܟܪܺܝܗ ܫܦܶܐ ܘܕܰܟܶܐ ܡܶܢܗܽܘܢ ܕܙܺܝ̈ܙܳܢܶܐ

3

ܐܰܘ ܐܳܣܝܳܐ ܚܰܘܳܐ ܚܶܟܡܬܳܟ ܒܗ̈ܰܕܳܡܰܝ
ܘܕܶܐܬܦܰܣܰܩܘ̱ ܡܶܢ ܓܽܘܫܡܝ̱ ܪܰܟܶܒ ܩܒܽܘܥ ܐܶܢܽܘܢ
ܘܰܐܝܟ ܗܰܘ ܕܠܳܐ ܦܣܺܝܩܺܝܢ ܢܶܗܘܽܘܢ ܠܚ̈ܰܙܳܝܶܐ

4

ܕܒܺܝܫܳܐ ܚܕܺܝ ܒܡܽܘ̈ܡܰܝ ܘܶܐܗܰܠ ܒܗ̈ܰܕܳܡܰܝ
ܐܰܘܣܶܦ ܠܗܽܘܢ ܫܽܘܦܪܳܐ ܕܰܡܥܺܝܩ ܠܣܰܢܝܽܘܬܶܗ
ܢܶܬܬܘܶܐ ܒܰܫܩܳܠ ܛܰܥܢܶܗ ܕܰܚܙܳܐ ܟܡܳܐ ܫܶܦܪܰܬ

5

ܢܰܦܠܰܢܝ̱ ܒܢܶܣܝܳܢܶܗ ܚܰܫܳܐ ܕܠܳܐ ܢܰܬܢܺܝܘܗ̱ܝ
ܠܺܝ ܟܐܶܒ ܕܶܐܬܓܰܙܪܶܬ ܘܕܶܐܬܦܰܣܰܩܘ̱ ܗܶܢܽܘܢ
ܢܶܙܕܰܗܰܪ ܒܚܽܘܠܡܳܢܳܐ ܐ̱ܚܪܳܝܳܐ ܕܠܳܐ ܢܺܐܒܳܐ

6

ܘܶܐ̱ܢܳܐ ܘܗܼܶܢܽܘܢ ܠܳܟ ܢܰܘܕܶܐ ܒܟܽܠ ܝܰܘܡ̈ܺܝܢ
ܕܰܐܪܫܶܠܬ ܘܰܐܠܶܦܬܳܢܝ̱ ܚܰܫܳܐ ܒܢܶܣܝܳܢܳܐ
ܘܟܰܢܶܫܬ ܘܰܐܩܢܺܝܬܳܢܝ̱ ܚܽܘܒܳܐ ܒܒܽܘܩܝܳܢܳܐ

7

ܘܥܠܰܝ ܥܰܠ ܚܰܠܳܫܳܐ ܐܳܘ ܥܺܕ̱ܬܳܐ ܨܰܠܳܝ
ܕܚܳܫܶܬ ܒܦܽܘܠܳܓܶܟܝ̱ ܐܶܚܕܳܐ ܒܪܽܘܟܳܒܶܟܝ̱
ܘܥܰܡܶܟܝ̱ ܠܡܰܠܟܽܘܬܳܐ ܐܶܥܽܘܠ ܒܣܶܬܳܪܶܟܝ̱